ລັດໄອໂອວາ ພ້ອມທີ່ ຈະເລີ່ມຂະບວນການ ເລືອກຕັ້ງຂັ້ນຕົ້ນ ຂອງ ສຫລ
ກ່ອນໜ້າການປ່ອນບັດອອກສຽງ ທີ່ສຳຄັນນັ້ນ ການແຂ່ງຂັນຄັດເລືອກເອົາຜູ້ຕາງໜ້າ ສຳລັບ ທັງສອງພັກ ຣີີພັບບລີກັນ ແລະ ເດໂມແຄຣັດ ຖືວ່າສູສີກັນ ແລະໜ້າຕື່ນເຕັ້ນຫຼາຍ.
ຫຼັງຈາກໄດ້ມີການເຕົ້າໂຮມຊຸມນຸມກັນ ການກ່າວຄຳປາໄສ ແລະ ການໂຕ້ວາທີ ຜ່ານມາຫຼາຍເດືອນແລ້ວ ການໂຄສະນາ ການເລືອກຕັ້ງຂັ້ນຕົ້ນຂອງສະຫະລັດ ແມ່ນມີກຳນົດຈະເລີ່ມ ຕົ້ນຂຶ້ນ ຢ່າງເປັນທາງການໃນວັນຈັນມື້ນີ້ ໃນເວລາ ພົນລະ ເມືອງລັດ Iowa ຈະປ່ອນບັດຂອງພວກເຂົາເຈົ້າ ເພື່ອເລືອກ ເອົາຜູ້ອາດຈະໄດ້ເປັນປະທານາທິບໍດີ ທີ່ພວກເຂົາຢາກໄດ້ ຢູ່ທີ່ ສະຖານທີ່ກອງປະຊຸມພັກແຫ່ງຕ່າງໆ ໃນທົ່ວລັດນີ້ ທີ່ ຕັ້ງຢູ່ພາກຕາເວັນຕົກກາງຂອງສະຫະລັດ ກ່ອນໜ້າຂອງການປ່ອນບັດອອກສຽງ ທີ່ສຳຄັນ ຄັ້ງທຳອິດ ທົ່ວປະເທດ ນັ້ນ ການຢັ່ງຫາງສຽງຄວາມຄິດເຫັນ ຢູ່ໃນລັດ Iowa ໄດ້ເຜີຍໃຫ້ເຫັນວ່າ ການແຂ່ງຂັນຄັດເລືອກເອົາຜູ້ຕາງໜ້າ ສຳລັບທັງສອງພັກ ຣີີພັບບລີກັນ ແລະ ເດໂມແຄຣັດ ນັ້ນ ຖືວ່າສູສີກັນ ແລະໜ້າຕື່ນເຕັ້ນ ໂດຍມີບັນດາ ຜູ້ສະໝັກ ທີ່ບໍ່ຂຶ້ນກັບການຈັດຕັ້ງຂອງພັກໃດ ສືບຕໍ່ໃຫ້ເຫັນເຖິງຄວາມບໍ່ລົດລະ ຂອງ ເຂົາເຈົ້າ ສ່ວນຢູ່ຝ່າຍຂອງພັກຣີພັບບລີກັນນັ້ນ ນັກພັດທະນາອະສັງຫາລິມະຊັບ ທ່ານ Donald Trump ກໍຍັງຮັກສາໄວ້ໄດ້ ການເປັນຜູ້ນຳໜ້າ ສະມາຊິກສະພາສູງ ຈາກລັດ Texas ທ່ານ Ted Cruz ພຽງໜ້ອຍດຽວ ຜູ້ທີ່ປາກົດວ່າ ໄດ້ເອົາບາດກ້າວທີ່ຜິດພາດຫຼາຍຄັ້ງ ມາແລ້ວ ກ່ອນຈະເຂົ້າສູ່ກອງປະຊຸມພັກ ໃນລັດ Iowa ສຳລັບພັກເດໂມແຄຣັສ ນັ້ນ ການແຂ່ງຂັນ ເບິ່ງຄືວ່າ ໂດຍຄວາມເປັນຈິງແລ້ວ ແມ່ນຈະ ເປັນການສະເໝີກັນ ລະຫວ່າງ ອະດີດລັດຖະມົນຕີຕ່າງປະເທດ ທ່ານນາງ Hillary Clinton ກັບ ທ່ານ Bernie Sanders ສະມາຊິກສະພາສູງຈາກລັດ Vermont ທີ່ ເປັນອິດສະຫຼະ ຜູ້ທີ່ໄດ້ປະກາດວ່າ ເປັນພັກປະຊາທິປະໄຕ ສັງຄົມນະຍົມ ບັນດາຜູ້ສະໝັກແຂ່ງຂັນເປັນປະທານາທິບໍດີ ຂອງທັງສອງພັກການເມືອງ ຕ່າງກໍກ້າວ ເຂົ້າສູ່ຮອບສຸດທ້າຍ ໂດຍຜ່ານລັດ Iowa ໃນວັນອາທິດວານນີ້ ຊຶ່ງພວກເຂົາເຈົ້າ ໄດ້ຈັດ ງານຕ່າງໆ ຢູ່ທຸກແຈ ທຸກມຸມຂອງລັດ, ເພີ້ມການໂຈມຕີຕໍ່ຄູ່ແຂ່ງຫຼາຍຂຶ້ນ ແລະ ໃຊ້ວິນາທີ ສຸດທ້າຍ ເພື່ອເຮັດໃຫ້ຕົນດຶງດູດຈິດໃຈ ກຸ່ມຜູ້ມີສິດປ່ອນບັດຕ່າງໆ